**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/9216-1/2020.

**124/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Konyhakerti és kisállattartási szociális földprogram pályázat visszavonásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva, az alábbi határozatot hozom:

Döntök arról, hogy az Emberi Erőforrások Minisztériuma megbízásából az Emberi Erőforrás Támogatáskezelő által közzétett Konyhakerti és kisállattartási szociális földprogram megvalósítására kiírt pályázat keretében megkötött támogatói okirattal biztosított támogatást visszamondom.

**INDOKOLÁS**

Tiszavasvári Város Önkormányzata Képviselő-testülete az 10/2019. (I.31.) Kt. számú határozatával döntött a pályázat benyújtásáról.

A pályázat eredményeként 2019. július 18. napján kelt támogatói okiratban a Támogatáskezelő 935.000 forint vissza nem térítendő támogatásban részesítette az Önkormányzatot. A támogatás felhasználására az Önkormányzatnak 2020. február 29. napjáig volt lehetősége.

A tervezettek szerint a program keretében 20 rászoruló Tiszavasvári család, háztartás részesült volna támogatásban. A bevonásra kerülő családok részére vetőmagok, burgonya vetőgumó, palánta és kis értékű eszközök (locsolókanna, ásó, kapa, gereblye) kerültek volna biztosításra.

A háztartások emellett előnevelt 20 db csirkét kaptak volna indítótáppal, etető és itató biztosításával. A program kötelező elemeként folyamatsegítő mezőgazdasági szakember bevonásával zajlott volna. A program tervezett időtartama egy évre szólt, ugyanakkor a fizikai megvalósítás maga 2019. április 01-től 2019. szeptember 30-ig tartott volna. Ez az időszak egybeesik a konyhakerti termesztésre szánt növények tenyészidőszakával.

Tekintettel arra, hogy a Támogatói okirat támogató általi aláírására 2019. július 18. napján került sor, így a tervezett tevékenységet a projekt megvalósítási időszakában az Önkormányzatnak már nem volt lehetősége megfelelően elvégezni, ezért szükséges a támogatás visszamondani, és a folyósított összeget visszafizetni a Támogatáskezelő részére.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: „**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. június 17.

 **Szőke Zoltán**

 **polgármester**